《重画云鸿振羽图题赠王良臣》
明代·张宁

翩翩渐鸿羽，一举从江干。再举次磐石，三举逢平原。

升木良有得，陟陵竟无患。不愿腾上远，但愿遵飞安。

祥云动四表，天逵浩漫漫。孤征戾中霄，振翮偕鸳鸾。

联行两阶下，仪羽纷回盘。云深日五色，万舞充华观。

巢居怀往事，凝望起长叹。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。